पुस्तकें ही पुस्तकें....चारों और पुस्तकें....कथा-कहानी, कविता, उपन्यास, संस्मरण और न जाने किन किन विषय की पुस्तकें! और उनके बीच खड़ी मैं अभिभूत हो उन्हें निहार रही थी....उस चिरपरिचित गंध को जैसे समो लेना चाह रही थी! कुछ दिन पहले कई बरस बाद दिल्ली पब्लिक लाईब्रेरी जाना हुआ! समय का पहिया मानो उल्टा घूमते हुए मुझे फिर उसी संसार में ले गया जहाँ लाईब्रेरी मेरा दूसरा घर हुआ करती थी और पुस्तकें प्रिय साथी!